b'\n_START_ARTICLE_\n\xc5\xa0ilelis (televizorius)\n_START_SECTION_\nSuk\xc5\xabrimo istorija\n_START_PARAGRAPH_\nNor\xc4\x97dama tur\xc4\x97ti savo veid\xc4\x85 Kauno radijo gamykla siek\xc4\x97 sukurti i\xc5\xa1skirtin\xc4\xaf produkt\xc4\x85. Radijo imtuv\xc5\xb3 srityje tai buvo nerealu, nes kaimynin\xc4\x97se valstyb\xc4\x97se \xc5\xa1iuos gamino labai stipr\xc5\xabs konkurentai (Rygoje VEF49 ir RRR50, Taline \xe2\x80\x93 Punane RET51). Buvo nuspr\xc4\x99sta gaminti ne\xc4\xafprastus, ma\xc5\xbeus televizorius koki\xc5\xb3 soviet\xc5\xb3 rinkoje iki tol nebuvo. Pasirinkim\xc4\x85 daug l\xc4\x97m\xc4\x97  gamykloje veik\xc4\x99s Specialaus konstravimo biuras. _NEWLINE_Pirmieji pavyzd\xc5\xbeiai b\xc5\xabdavo i\xc5\xa1bandomi Maskvoje, tuometiniame S\xc4\x85jungiame moksliniame-techniniame televizijos institute. Reik\xc4\x97jo \xc4\xafrodyti, kad "\xc5\xa0ileliai" paken\xc4\x8dia klimato svyravimus, yra atspar\xc5\xabs \xc5\xa1al\xc4\x8diui, vandeniui. V\xc4\x97liau konstruojant maketai buvo daugyb\xc4\x99 kart\xc5\xb3 bandomi automobiliuose, mi\xc5\xa1ko daubose, \xc4\xafkaln\xc4\x97se ir kitomis sunkaus pri\xc4\x97mimo salygomis._NEWLINE_Pirmiesiems 16 cm \xc4\xafstri\xc5\xbeain\xc4\x97s televizoriams skardinio korpuso dizain\xc4\x85 k\xc5\xabr\xc4\x97 Kauno dail\xc4\x97s kombinato dailininkai. V\xc4\x97lesni\xc5\xb3, 32 cm \xc4\xafstri\xc5\xbeain\xc4\x97s televizori\xc5\xb3 korpusai buvo plastmasiniai. _NEWLINE_Nuo 1978\xc2\xa0m. prad\xc4\x97ti gaminti spalvoti \xe2\x80\x9e\xc5\xa0ilelis\xe2\x80\x9c televizoriai, apie 1980-uosius atsirado pultelis nuotoliniam valdymui, i\xc5\xa1 prad\xc5\xbei\xc5\xb3 kur\xc4\xaf laik\xc4\x85 laidinis.\n_START_SECTION_\nSavyb\xc4\x97s\n_START_PARAGRAPH_\n\xe2\x80\x9e\xc5\xa0ileliai\xe2\x80\x9c buvo jautr\xc5\xabs silpniems televizijos signalams, tod\xc4\x97l Lietuvoje gerai priimdavo ir Lenkijos televizijos laidas, kartais net ir \xc5\xa0vedijos, ko pana\xc5\xa1iomis salygomis kiti televizoriai nesugeb\xc4\x97davo. Tai buvo dar viena j\xc5\xb3 didelio populiarumo prie\xc5\xbeastis, gal ir pagrindin\xc4\x97. Oficialiai, didelio jautrumo reik\xc4\x97jo \xc5\xbei\xc5\xabrint televizori\xc5\xb3 i\xc5\xa1vykose, gamtoje,  kur jis gal\xc4\x97jo atsidurti \xe2\x80\x9ene ry\xc5\xa1io zonoje\xe2\x80\x9c.  Maitinimo galimyb\xc4\x97s buvo labai pla\xc4\x8dios: tas pats modelis gal\xc4\x97jo b\xc5\xabti perjugtas 110, 117, 127, 220 ar 237 V tinklo \xc4\xaftampai, arba 12 V automobilio akumuliatoriui.  Korpusai neretai buvo gaminami ry\xc5\xa1ki\xc5\xb3 spalv\xc5\xb3 (geltonos, raudonos ar \xc5\xbealsvos). Net ir po keturiasde\xc5\xa1imties met\xc5\xb3 \xc5\xa1ie dizainai atrod\xc4\x97 \xc5\xa1iuolaiki\xc5\xa1kai. Ma\xc5\xbei televizoriai gerai tiko ir kaip pirm\xc5\xb3j\xc5\xb3 nam\xc5\xb3 kompiuteri\xc5\xb3 monitoriai.\n_START_SECTION_\nTechniniai sprendimai\n_START_PARAGRAPH_\nPagal schem\xc4\x85, tai buvo tranzistoriniai televizoriai, su katodiniu spinduli\xc5\xb3 vamzd\xc5\xbeiu, gaminti panaudojant vien\xc4\x85 kit\xc4\x85 integrin\xc4\x99 mikroschem\xc4\x85.  \xc5\xa0ilelis 405D-1 naudojo ry\xc5\xa1kumo, video sustiprinimo ir juodos spalvos lygio reguliavimo  mikroschem\xc4\x85 K174UP1. Dideliam jautrumui pasiekti buvo sukonstruoti ma\xc5\xbeagabari\xc4\x8diai kanal\xc5\xb3 selektoriai KS-M-20 ir KS-D-20 bei unikalus tarpini\xc5\xb3 da\xc5\xbeni\xc5\xb3 stiprintuvas.\n_START_SECTION_\nPrekyba, rinka ir konkurentai\n_START_PARAGRAPH_\nPirmieji ne\xc5\xa1iojami \xe2\x80\x9e\xc5\xa0ileliai\xe2\x80\x9c kainavo apie 160 rubli\xc5\xb3 (ma\xc5\xbedaug m\xc4\x97nesio atlyginim\xc4\x85), v\xc4\x97lesni spalvoti modeliai 1989 metaus iki 550. Tai buvo tiek deficitin\xc4\x97, tr\xc5\xabkstama prek\xc4\x97, jog jos negal\xc4\x97davo lengvai \xc4\xafsigyti net televizori\xc5\xb3 gaminusios gamyklos darbuotojai. Savo "\xc5\xa0ileliais" kaunie\xc4\x8diai sudar\xc4\x97 did\xc5\xbeiausi\xc4\x85 konkurencij\xc4\x85 Maskvos "Rubino" gamyklai, gaminusiai pana\xc5\xa1ius televizorius "Junostj". "Junostj" ekranai buvo kiek didesni, bet Lietuvoje "Junostj" jautrumo nebepakakdavo jau ties Trakais._NEWLINE_\xc4\xae u\xc5\xbesienio \xc5\xa1alis \xe2\x80\x9e\xc5\xa0ilelis\xe2\x80\x9c buvo eksportuojamas pavadinimu \xe2\x80\x9eSchiljalis\xe2\x80\x9c.  teigiama jog "Banga" eksportuodavo u\xc5\xbebaigtus gaminius \xc4\xaf 22 u\xc5\xbesienio \xc5\xa1alis, tiek socialistines tiek ir kapitalistines. \xe2\x80\x9e\xc5\xa0ilelis\xe2\x80\x9c buvo tarp svarbiausi\xc5\xb3 gamini\xc5\xb3. \xc5\xa0ie televizoriai buvo itin populiar\xc5\xabs Rusijoje, kur "\xc5\xa0ilelis" ir apie 2008 vis dar buvo tarp \xc5\xbeinomiausi\xc5\xb3 Lietuvos gamintoj\xc5\xb3 prek\xc4\x97s \xc5\xbeenkl\xc5\xb3. _NEWLINE_Gamyba nutr\xc5\xabko 1995 metais, kuomet "Bangai" buvo paskelbtas bankrotas.\n_START_SECTION_\nV\xc4\x97lesnis prekinio \xc5\xbeenklo naudojimas\n_START_PARAGRAPH_\nApie 2008 metus prek\xc4\x97s \xc5\xbeenklas buvo sugr\xc4\xaf\xc5\xbe\xc4\x99s UAB \xe2\x80\x9eNaujasis \xc5\xa0ilelis\xe2\x80\x9c d\xc4\x97ka, bet juo buvo tiesiog \xc5\xbeymimi Turkijoje gaminami Vestel televizoriai. Gamybos atnaujinimas Lietuvoje irgi buvo svarstomas, bet v\xc4\x97liau t\xc5\xb3 sumanym\xc5\xb3 atsisakyta.  \xc5\xbdenklas galiojo iki 2012 met\xc5\xb3, po to v\xc4\x97l tapo laisvas._NEWLINE_2014 m. licencij\xc4\x85 naudoti \xe2\x80\x9e\xc5\xa0ilelio\xe2\x80\x9c vard\xc4\x85 \xc4\xafsigijo UAB \xe2\x80\x9eSponge\xe2\x80\x9c. J\xc4\xaf bandoma pritaikyti Kinijoje gaminamiems projektoriams kurios \xc5\xa1i \xc4\xafmon\xc4\x97 importuoja, nors i\xc5\xa1 prad\xc5\xbei\xc5\xb3 ir planavo Lietuvoje surinkti. Si\xc5\xabloma lietuvi\xc5\xa1ka instrukcija, pristatymas bei garantija.'